পদ্মা নদী
হিমালয়ের গঙ্গোত্রী হিমবাহ থেকে উৎপন্ন গঙ্গা নদীর প্রধান শাখা চাঁপাইনবাবগঞ্জ জেলার শিবগঞ্জ উপজেলায় (মানাকোসা ও দুর্লভপুর ইউনিয়ন) বাংলাদেশে প্রবেশ করে, এখান থেকে নদীটি পদ্মা নাম ধারণ করেছে। গঙ্গার অন্য শাখাটি ভাগীরথী নামে ভারতে হুগলীর দিকে প্রবাহিত হয়। উৎপত্তিস্থল হতে ২২০০ কিলোমিটার দূরে গোয়ালন্দে যমুনা নদীর সাথে মিলিত হয়ে মিলিত প্রবাহ পদ্মা নামে আরো পূর্ব দিকে চাঁদপুর জেলায় মেঘনা নদীর সাথে মিলিত হয়েছে। সবশেষে পদ্মা-মেঘনার মিলিত প্রবাহ মেঘনা নাম ধারণ করে দক্ষিণে বঙ্গোপসাগরের সাথে মিলিত হয়।
আন্তঃসীমান্ত নদী
ভারত এবং বাংলাদেশের আন্তঃসীমান্ত নদীর সংখ্যা ৫৫ টি যার মধ্যে শুধুমাত্র গঙ্গা নদীর পানি বণ্টন চুক্তি রয়েছে। ১৯৯৬ সালের ১২ই ডিসেম্বর স্বাক্ষরিত এই চুক্তি অণুযায়ী প্রতি বছর ৩১শে জানুয়ারি থেকে ৩১শে মে এই সময়ে ফারাক্কায় প্রবাহিত পানির পরিমাপের ভিত্তিতে দুটো দেশের মধ্যে পানি বণ্টন হবে। ৩০ বছর মেয়াদি এ চুক্তি নবায়িত হবে দুটি দেশের সম্মতির প্রেক্ষিতে।